På Flyvestation Aalborg har onsdagen set lidt anderledes ud. I løbet af dagen er der rundt om i buskene blev opsat biuakker, kokkereret ud fra feltrationer og gravet toilethuller. Det skete, fordi 16 ottendeklasseselever fra Vadum Skole i dag er rykket ud af deres klasselokale og ud på flyvestationen for at få en lidt anderledes skoledag. Og det er ikke første gang, de gør det. De 16 elever er kommet her siden de gik i femte klasse, som en forsøgsordning hvor de over fem år er tilknyttet Air Transport Wing Aalborg, i målet om at lære lidt mere om lokale arbejdspladser. Her på tredjeåret, hvor de får lov til at snuse til livet i Forsvaret, har de i dag bevæget sig ud på en overnatning i ægte militærstil. Eleverne udvikler sig Seniorsergent Lars Østergaard Andersen har kommandoen for dagens patrulje. Han nyder at udfordre eleverne, og synes det er givende for begge parter, at de kommer igen hvert år: - Det er rigtigt hyggeligt, fordi vi har kendt dem siden femte klasse. Det er spændende at se dem og deres kæmpe udvikling for hver gang, de kommer på besøg, siger han. I år skal eleverne være i skoven ved flyvestationen i lidt over et døgn og prøve de ting, man laver, når man er soldat – sove ude, spise ude og være i naturen på feltrationer. Lars Østergaard Andersen kan mærke, at eleverne har udviklet sig og er blevet mere nysgerrige og spørgelystne igennem årene: - De bliver mere og mere interesseret i arbejde, og hvad det er, vi gør som soldater. Det er en fornøjelse at møde dem, der sker noget hver eneste gang, de kommer på besøg, fortæller han med stor begejstring. Eleverne gør sig klar til nat i det fri I skovområdet udenfor Flyvestation Aalborg er der tændt op i bålet, bivuarkerne er kommet på plads og eleverne er introduceret for sikkerhed og feltrationer. Marie Mølholt Rasmussen fra 8. klasse synes det er fedt og udfordrende, at komme tilbage på flyvestationen år efter år: - Jeg synes, det bliver sværere og sværere. Dengang i femte, der skulle vi bare løbe. Sidste gang var vi ude og flyve. Så der er meget stor forskel på det, vi laver, siger hun. Selvom udfordringen i år ikke er fysisk hård, er det for Maria Mølholt Rasmussen den største udfordring indtil videre, at skulle overnatte i det fri. - Jeg er lidt nervøs. Men nu er teltet slået op og vi har fået vores mad, så jeg er faldet til ro igen, griner hun. Elevernes lærer, Andreas Kofod, nyder at se eleverne i et andet form for klasseværelse: -	De smiler og hygger sig og er glade og får lavet end masse andet end det, de er vant til. Normalt kan de gå op og købe mad i skoleboden, nu skal de selv få lidt nus på hænderne. Det er fedt at se dem i andre omgivelser, hvor de bliver udfordret, siger han. En begejstring, som eleverne deler: - Det er fedt at prøve det af, for at se om det er et arbejde, du gerne vil have, når du bliver stor. Det er superfedt, lyder det fra elev Marius Alsing Bødker. Besøget er en del af et arbejde, der har stået på i Aalborg Kommune i flere år. Her har skoleelever fået lov til at komme ud og besøge forskellige virksomheder. Denne klasse fra Vadum Skole er fast inventar på Flyvestation Aalborg. Resten af deres folkeskoletid skal de nemlig besøge basen to gange om året. - Sådan en her dag er noget, der gør, at de får et stærkere fællesskab. Det, at de sover sammen herude i naturen er en oplevelse, de har sammen, og gør, at de lærer at samarbejde i forskellige grupper. Sådan en tur her gør dem stærkere sammen, lyder det fra Andreas Kofod.

Referat:
For at vise de jobmuligheder, der findes i lokalområdet har Air Transport Wing Aalborg adopteret en folkeskoleklasse for en femårig periode.